Thomas Adelskov (S), 2006-11-24:
Ingen skal være i tvivl om, at Socialdemokratiet støtter alle forslag, der forbedrer forholdene for syge og svage mennesker i vores samfund.
Derfor vil vi også ende med at stemme for det forslag, vi behandler her i dag.
Men det er samtidig vigtigt at få rejst en række spørgsmål over for regeringspartierne om deres håndtering af det her forslag og over for Dansk Folkeparti for deres støtte til det her forslag.
Vi har at gøre med et forslag, som kun vil hjælpe omkring 8 pct. af de mennesker, der hvert eneste år falder ud af sygedagpengesystemet.
Vi har at gøre med et forslag, som på ingen måde tager sigte på ud fra retfærdige og objektive kriterier at give mennesker med langvarige sygdomsforløb ordentlig økonomisk tryghed og sikkerhed for, at de ikke bliver sat på kontanthjælp eller mister deres forsørgelsesgrundlag i kontanthjælpssystemet på grund af ægtefælleafhængighed.
I sygedagpengelovgivningen er det sådan, at vi kan opleve mennesker, der har arbejdet hele deres liv, ydet til samfundet, betalt deres skat, og som aldrig har ligget nogen til last.
De bliver på et eller andet tidspunkt ramt af enten sygdom eller ulykke, f.eks. trafikuheld, og derfor ryger de ud i længerevarende sygdomsforløb, der kræver behandling.
Med det her lovforslag åbner regeringen kun op for en lille hjælp til en lille gruppe.
Spørgsmålet rejser sig: Hvorfor er den lille gruppe, der skal hjælpes, kun på omkring 400 mennesker, altså hvorfor er det kun dem, som alle ved på et eller andet tidspunkt vil kunne vende tilbage til arbejdsmarkedet igen?
Hvad med dem, man med sikkerhed ved er så sygdomsramte og sygdomsplagede eller skadede, at de ikke kan vende tilbage hundrede procent?
De kan måske godt yde noget på arbejdsmarkedet og få et fleksjob, eller det kan være, at de slet ingenting kan yde, fordi de er så syge, at man bliver nødt til at visitere dem til førtidspension.
De får ikke forlængelser.
Vi har hen over foråret haft sager i Arbejdsmarkedsudvalget, der dokumenterer, at mange mennesker i adskillige år går uden forsørgelsesgrundlag, mens de venter på enten at blive færdigbehandlet, at blive visiteret til fleksjob eller blive visiteret til førtidspension.
Det er ikke acceptabelt.
Socialdemokratiet ønsker varighedsbegrænsningen i sygedagpengene fuldstændig afskaffet.
Vi mener ikke, det er rimeligt, at man fratager mennesker deres forsørgelsesgrundlag og sygedagpenge i en situation, hvor de er syge og kæmper for igen at blive raske eller kunne komme tilbage på arbejdsmarkedet.
Efter vores opfattelse bør det være sådan, at man kan oppebære sygedagpenge, indtil man er rask, indtil man går i gang med revalidering, indtil man bliver visiteret til fleksjob, eller indtil man bliver visiteret til en førtidspension.
Vi er derudover også noget overraskede over den procedure, beskæftigelsesministeren har valgt at anlægge.
I foråret havde vi en lang forhandlingsrunde; der var god tid til at diskutere med partierne.
Det endte med, at beskæftigelsesministeren M023S15441643KAJE.FM
Page 1549
Wednesday, February 7, 2007 12:50 PM valgte at sætte sit forslag til afstemning i Folketingssalen, inden forhandlingerne var afsluttet.
Og der står i betænkningen til lovforslaget, at beskæftigelsesministeren over for udvalget har tilkendegivet, at forhandlingerne skulle optages med partierne efter sommerferien.
Vi har så fået et eller andet brev om, at beskæftigelsesministeren var travlt optaget af andre forhandlinger.
Det er vi flere andre, der har været, bl.a. i forbindelse med implementeringen af velfærdsaftalen.
Resultatet er en meget lille forbedring i sygedagpengelovgivningen, i øvrigt en forbedring, der er fuldstændig identisk med det forslag, som beskæftigelsesministeren lagde frem for Arbejdsmarkedsudvalget allerede tilbage i foråret, og som et flertal uden om regeringen sagde nej til.
Forbedringen var for lille, den var for sølle.
I dag kan vi konstatere, hvad konsekvensen er af, at Dansk Folkeparti går til forhandlinger med regeringen: Man får ingenting ud af det.
Der er ikke kommet en eneste forbedring ind i det forslag, regeringen lagde frem i foråret.
Dansk Folkeparti har ikke leveret det, de lovede her i Folketingssalen, netop at sikre forbedringer for langt flere end de knap 400 personer, hvilket regeringen skønner det her forslag vil indebære.
Regeringen har ikke indfriet det løfte, der blev givet til Folketinget, om, at man ville forhandle med partierne, og man sikrer sig ikke en bred aftale, der garanterer, at syge mennesker rent faktisk kan få en ordentlig behandling og sikres ordentlige økonomiske vilkår under deres sygdom, hvilket vi ellers har talt så meget om.
Jeg skal gentage, at Socialdemokratiet kan støtte forslaget, fordi der er tale om forbedringer, men det er meget små forbedringer.
Under 8 pct. af de mange mennesker, der hvert eneste år ryger ud af sygedagpengesystemet, bliver hjulpet, men af en eller anden mærkelig grund har man valgt, at det kun skal være dem, der kan vende tilbage til arbejdsmarkedet, man fokuserer på.